**DISTRIKT 1913**

**ROTARY KLUB HVAR**

**PRAVILNIK**

**O STIPENDIRANJU UČENIKA I STUDENATA**

Članak 1.

Ovim pravilnikom utvrđuju se opći uvjeti, postupak i kriteriji za dodjelu stipendija Rotary kluba Hvar učenicima i studentima s prebivalištem na otoku Hvaru.

Pojmovi koji se u ovom pravilniku upotrebljavaju u muškom rodu odnose se na pripadnike obaju spolova.

Članak 2.

Pravo na stipendiju Rotary kluba Hvar imaju učenici srednjih škola i studenti javnih visokih učilišta s prebivalištem na otoku Hvaru pod uvjetima određenim ovim pravilnikom.

Stipendija se dodjeljuje na temelju provedenog javnog natječaja.

Tekst Natječaja se obvezno objavljuje putem oglasnih ploča srednjih škola otoka Hvara i na web stranicama Rotary kluba Hvar, Rotary Distrikta 1913, a može se objaviti i na svaki drugi primjeren i svrhovit način.

Članak 3.

Sredstva za stipendije se osiguravaju iz akcija Rotary kluba Hvar (biciklijada i dr.), potpora Distrikt1913 te dodatnih sredstava prikupljenih putem donatora i na druge načine.

Broj stipendija i njihov mjesečni iznos za svaku godinu natječajem utvrđuje Rotary klub Hvar, sukladno raspoloživim financijskim sredstvima za tu namjenu.

Stipendija se dodjeljuje za jednu školsku/akademsku godinu, odnosno za razdoblje od 10 mjeseci, a počinje se isplaćivati nakon dostave potvrde o upisu u tekuću godinu i potpisa ugovora.

Stipendija se sastoji od novčane naknade, koji se isplaćuje obročno, time da se stipendija isplaćuje isključivo na bankovni račun.

Članak 4.

Za dodjelu stipendije Rotary kluba Hvar, mogu se natjecati učenici i studenti iz članka 2. ovog pravilnika koji ispunjavaju sljedeće opće uvjete:

- imaju prijavljeno prebivalište na Hvaru,

- ne ostvaruju pravo na stipendiju po nekoj drugoj osnovi,

- prosjek ocjena iznosi najmanje 3,5 ili više,

- ako su slabijeg socijalno-materijalnog statusa.

Članak 5.

Temeljem odredbi ovog pravilnika, sukladno osiguranim sredstvima, Rotary klub Hvar provodi natječaj za dodjelu stipendije.

Rotary klub Hvar imenuje Povjerenstvo za stipendije (u daljnjem tekstu Povjerenstvo) od tri člana koji među sobom biraju predsjednika.

Povjerenstvo raspisuje javni natječaj kalendarske godine od 15. lipnja do 1. rujna za sljedeću školsku/akademsku godinu.

Povjerenstvo prikuplja pristigle prijave te utvrđuje rang listu prijavljenih.

Povjerenstvo podnosi rang listu članovima Rotary kluba Hvar na odlučivanje.

Rezultati natječaja objavljuju se svečano na Biciklijadi Rotary kluba Hvar krajem rujna, web stranici Rotary kluba Hvar i na svaki drugi primjeren i svrhovit način.

Članak 6.

Opći uspjeh u školovanju, odnosno studiju, boduje se na sljedeći način:

Uspjeh za učenike i studente prve godine studija, utvrđuje se prosječnom ocjenom svih predmeta prethodnog razreda srednjoškolskog obrazovanja, zaokruženim na dvije decimale:

|  |  |
| --- | --- |
| Ocjena | Bodovi |
| 3,50 – 4,09 | 15 |
| 4,10 – 4,49 | 20 |
| 4,50 – 4,79 | 25 |
| 4,80 – 5,00 | 30 |

Uspjeh na studiju za studente drugih i viših godina studija, utvrđuje se prosječnom ocjenom (aritmetički prosjek) svih položenih ispita zaokruženim na dvije decimale:

|  |  |
| --- | --- |
| Ocjena | Bodovi |
| 3,50 – 3,99 | 25 |
| 4,00 – 4,29 | 30 |
| 4,30 – 4,49 | 35 |
| 4,50 – 4,69 | 40 |
| 4,70 – 4,99 | 45 |
| 5,0 | 50 |

Članak 7.

Socijalno-materijalni status studenta, boduje se na sljedeći način:

|  |  |
| --- | --- |
| učenik/student kojemu su umrla oba roditelja | 60 bodova |
| učenik/student kojemu je jedan roditelj umro | 40 bodova |
| učenik/student s najmanje 80% utvrđenog tjelesnog oštećenja i više | 35 bodova |
| učenik/student koji je roditelj | 30 bodova |
| učenik/student koji ima oba roditelja s tjelesnim oštećenjem od 100% | 25 bodova |
| učenik/student koji ima jednog roditelja s tjelesnim oštećenjem od 100% | 15 bodova |
| učenik/student koji studira izvan mjesta prebivališta | 10 bodova |
| učenik/student kojemu su brat ili sestra predškolske dobi ili u sustavu redovitog osnovnoškolskog, srednjoškolskog i visokog obrazovanja (za svakog brata/sestru) | 5 bodova |
| učenik/student koji mjesečno po članu kućanstva ima do 300,00 eura primanja\* | 15 bodova |
| učenik/student koji mjesečno po članu kućanstva ima od 301,00 eura do 900,00 eura primanja \* | 10 bodova |
| učenik/student koji mjesečno po članu kućanstva ima više od 901,00 eura \* | 5 bodova |

\* u izračun primanja po članu kućanstva ulaze ukupna oporeziva primanja/dohodak.

Članak 8.

U slučaju istog broja bodova prednost pri dodjeli stipendija imaju:

- kandidati s boljim prosjekom ocjena i boljim uspjehom u dodatnim aktivnostima,

- kandidati koji su osvojili jedno od prva tri mjesta na natjecanjima u RH ili inozemstvu iz nekog srednjoškolskog predmeta,

- kandidati su bitno lošijeg materijalnog i socijalnog statusa, ili su djeca poginulih ili ranjenih u domovinskom ratu, odnosno kandidati bez jednog ili oba roditelja ili učenici koji potječu iz obitelji s više djece.

Članak 9.

Prijave na natječaj podnose se s potpunom dokumentacijom i na način koji je definiran u natječaju.

Prijave s nepotpunom dokumentacijom ili prijave koje ne budu podnesene u roku i na način propisan natječajem, neće se razmatrati.

Dostavljena dokumentacija ne vraća se podnositelju prijave.

U svrhu razmatranja pristiglih prijava i utvrđivanja rang-liste Povjerenstvo prikuplja, obrađuje i objavljuje osobne podatke učenika/studenata propisane ovim pravilnikom.

Privolu za prikupljanje i obradu te suglasnost za objavu osobnih podataka propisanih ovim pravilnikom, učenik/student daje podnošenjem prijave na javni natječaj.

Članak 10.

Nakon isteka roka za podnošenje prijava te razmatranja svih pristiglih prijava, Povjerenstvo na temelju kriterija iz ovog Pravilnika utvrđuje prijedlog rang-liste učenika/studenata.

Članak 11.

Na prijedlog Povjerenstva, članovi Rotary kluba Hvar donose konačnu Odluku o dodjeli stipendija.

Na temelju konačne Odluke o dodjeli stipendija predsjednik Rotary kluba Hvar i stipendist zaključuju ugovor o stipendiranju koji sadrži:

– ugovorne strane

– visinu odobrene stipendije

– naziv škole/javnog visokog učilišta

– vrijeme za koje se stipendija dodjeljuje

– način i uvjete vraćanja stipendije u slučaju neispunjavanja obaveza iz ugovora

– druga prava i obveze ugovornih strana.

Članak 12.

Stipendist je dužan vratiti primljeni iznos stipendije ako:

– je pravo na stipendiju ostvario na temelju neistinitih, krivotvorenih ili nepotpunih podataka

– je u međuvremenu prihvatio neku drugu stipendiju,

– u traženom roku ne dostavi podatke o tijeku školovanja.

Članak 13.

Danom stupanja na snagu ovog pravilnika prestaje vrijediti Pravilnik o djelovanju Fonda za stipendiranje učenika i studenata od 22. travnja 2022.

Članak 14.

Ovaj pravilnik stupa na snagu danom donošenja.

Stari Grad, 12. svibnja 2023.

Predsjednik: Šime Šurjak